Ég vil óska öllum Hornafirðingum gleðilegs nýs árs með þökk fyrir árið sem er nú liðið . Árið 2020 fer vel af stað hjá mér og minni fjölskyldu en við eyddum jólum og áramótum í sólinni á Tenerife í fyrsta skiptið og höfum því ekki notið veðra og vinda sem hafa gengið um Ísland . Þessi tími er mér alltaf mikilvægur og það er gott að geta eytt tíma saman fjöldskyldu og vinum . Á þessum tímamótum er gott að stilla aðeins miðið , skoða hvað hefur áunnist á síðasta ári bæði persónulega og vinnutengt og setja markmið fyrir nýtt ár . Árið 2019 hefur verið mjög viðburðaríkt og á sama tíma nokkuð erilsamt að vanda . Vel hefur gengið í rekstri sveitarfélagsins . Stefnumál núverandi meirihluta eru að vinnast samkvæmt áætlun . Eitt af síðustu verkunum fyrir jól var að ljúka við gerð fjárhagsáætlunar þar sem verkefni næsta árs ásamt næstu þriggja ára voru kortlögð . Sveitarfélagið er vel rekið og framkvæmdastigið hefur verið hátt undanfarin ár og það verður ekki breyting á því á næstu árum . Rekstur sviða gengur vel og starfsmannamál eru í góðum farvegi . Mannauður sveitarfélagsins er mikilvægur og starfsfólk stendur sig frábærlega í sínum störfum , vil ég nota tækifærið og þakka fyrir þeirra störf . Helstu verkefni á næsta ári er m.a. bygging nýs hjúkrunarheimilis en hönnun stendur nú yfir og er áætlað að henni ljúki nú í janúar og bygging hjúkrunarheimilisins verði tekin í notkun í byrjun árs 2022 . Breytingar munu eiga sér stað í rekstri heilbrigðisstofnunarinnar á árinu en heilbrigðisráðherra tók ákvörðun um að endurnýja ekki samninga við Sveitarfélagið Hornafjörð um rekstur stofnunarinnar . Hef ég ásamt framkvæmdastjóra heilbrigðisstofnunarinnar setið fundi með samráðshópi um reksturinn síðustu vikurnar . Unnið er að samningum við HSU um rekstur sjúkrarýma og heimahjúkrunar en það er ljóst að heilsugæslan og sjúkraflutningar munu flytjast undir rekstur HSU Selfossi . Á árinu verður haldið áfram með vinnu að frekari samþættingu heimaþjónustu og að samþættingu félags - og fræðsluþjónustu með breytingum á Víkurbraut 24 . Unnið er að hönnunarvinnu og áætlað að bjóða út framkvæmdir síðar á þessu ári og stefnt að flutningi snemma á næsta ári inn í húsnæðið . Með flutningi í húsnæðið verður aðstaða starfsmanna og þjónustuþega heimaþjónustudeildar bætt til muna ásamt því að þjónusta í málefnum fjölskyldna og barna verður öll færð á sama stað . Hafnarbrautin verður tekin til endurbóta á árinu , unnið verður að samþættu deiliskipulagi á miðsvæði við íþróttahús , Báruna og við skólahúsnæði sveitarfélagsins . Markmið skipulagsvinnunnar er að kortleggja framtíðaruppbygginu á svæðinu m.a. staðsetningu nýs íþróttahúss . Á nýju ári verður farið í stefnumótunarvinnu fyrir sveitarfélagið . Sú vinna hefst nú í febrúar með aðstoð Podium ráðgjafastofu . Að leiðarljósi í stefnumótunarvinnunni verður innleiðing heimsmarkmiðanna en ríkisstjórnin hefur sett sér markmið að innleiða heimsmarkmið Sameinuðu þjóðanna sem eru 17 talsins og forgangsraða 65 af 169 undirmarkmiðum þeirra . Þetta verður spennandi vinna sem mun færast niður í aðrar stefnur sveitarfélagsins . Umhverfismál og hugleiðingar Umhverfismálin eru mikið í umræðunni og ekki af ástæðulausu . Líklega hafa margir nýtt jólafríið í bókalestur og m.a. lesið bók Andra Snæs Magnasonar ; Um tímann og vatnið , þar sem fjallað er um umhverfismálin í víðu samhengi . Það er ljóst að ástandið er alvarlegt og mikilvægt að allar þjóðir heims bregðist við . Hitastig fer hækkandi með aukinni losun kolefnis út í andrúmsloftið með tilheyrandi afleiðingum . Við búum jú í nálægð jöklanna og sjáum hvernig þróunin á sér stað ár frá ári . Nýlega sýndi Þorvarður Árnason í föstudagshádegi í Nýheimum ljósmyndir sem sýna svo greinilega hver þróunin er og eru þær sláandi . Í bókinni fjallar Andri Snær um þessi mál og m.a. um það þegar hann hitti Dalai Lama fyrir margt löngu þegar hann fékk að taka viðtal við hann í heimsókn hans til Íslands . Þessi hluti vakti áhuga minn en hann er áhugaverð persóna . Hann hefur m.a. lengi tamið sér hegðun sem miðar að því að bera virðingu fyrir umhverfinu . Hann er ekki að flækja hlutina , hann temur sér að nota lítið vatn og spara rafmagn hvar sem hann er . Hann er einnig neyslugrannur og vill breiða út boðskap friðar og kærleika . Ég ætla að leyfa mér að setja inn beina tilvitnun úr viðtali sem Andri Snær tók við Dalai Lama : „ Við erum gáfaðar verur , við erum svo skapandi . Og við eigum að nota náðargáfu okkar til að færa heiminum meiri hamingju , meiri frið , færa samfélögum okkar meiri kærleika , stundum finnst mér það vera markmið okkar . Að leggja okkar af mörkum til að skapa samfélag kærleika . “ Þetta er góður boðskapur , að leggja okkar af mörkum til að skapa samfélag kærleika . Á tímum sem við lifum í dag þar sem stríð geysa víða í heiminum , efnishyggjan er mikil og fólk er upptekið þá er mikilvægt að gefa sér tíma og taka eftir umhverfinu í kringum okkur , hægja á okkur og njóta þess sem við höfum í dag . Byggjum upp gott samfélag með jákvæðni að leiðarljósi . Með þessum orðum lýk ég nýárspistli mínum og óska ykkur öllum gæfu og hamingjuríks árs !